তাই কোনো একসময় আমাদের ওপর ভর করে জীবনানন্দের সেইসব পঙ্ক্তি – ‘মৃত্যু এলে মরে যেতে হবে/ ভালোবাসা নদীর জলের মতন হয়ে র’বে/ জলের থেকে ছিঁড়ে গিয়েও জল/ জোড়া লাগে আবার যেমন নিবিড় জলে এসে।’ আর আমরা উপলব্ধিতে পৌঁছে যাই – মৃত্যু নয়, প্রেমই আরাধ্য – যে-প্রেম এক চিরকালীন আবেশের নাম। সেই প্রেম মানুষকে ধাবিত করে সুন্দরের সাধনায়। আর সক্রেতিসের ভাষায়, মানুষের সামগ্রিক সুন্দর তার মনের ভেতরেই বিরাজ করে। তাই নিজেকে সুন্দর করে তুলতে পারলেই মানুষ পরম সুন্দর হয়তো হয়ে উঠবে। হয়তো এমন কোনো ইতিবাচকতা দিয়ে লেখাটির শেষ টানা যেত; কিন্তু লেখক মানুষের সীমাবদ্ধতাকেও আমাদের সামনে তুলে ধরতে চান। আর ইঙ্গিত কি দেন যে, আমাদের মনকে কলুষমুক্ত করলেই সর্বাঙ্গীণসুন্দর সামনে এসে ধরা দেবে? নয়তো, জালালুদ্দিন রুমির সে বিখ্যাত উক্তিইবা আমাদেরকে চিন্তার ছেদ ঘটানোর জন্যে সমাপ্তি বাক্যে উৎকলিত হবে? – ‘মানুষ মনে করে আলো আসে সূর্য হতে। সে তো ভুল। আলো থাকে মনে, যেই আলোতে সূর্য আলোকিত হয়। যেই আলোতে যে চোখে দেখে না সেও জগত দেখে।’